02019R1009 — RO — 03.10.2022 — 002.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

►B REGULAMENTUL (UE) 2019/1009 AL PARLAMENTULUI EUROPEAN ȘI AL CONSILIULUI din 5 iunie 2019 de stabilire a normelor privind punerea la dispoziție pe piață a produselor fertilizante UE și de modificare a Regulamentelor (CE) nr. 1069/2009 și (CE) nr. 1107/2009 și de abrogare a Regulamentului (CE) nr. 2003/2003 (Text cu relevanță pentru SEE) (JO L 170 25.6.2019, p. 1)

Astfel cum a fost modificat prin:





Rectificat prin:









▼B

REGULAMENTUL (UE) 2019/1009 AL PARLAMENTULUI EUROPEAN ȘI AL CONSILIULUI

din 5 iunie 2019

de stabilire a normelor privind punerea la dispoziție pe piață a produselor fertilizante UE și de modificare a Regulamentelor (CE) nr. 1069/2009 și (CE) nr. 1107/2009 și de abrogare a Regulamentului (CE) nr. 2003/2003

(Text cu relevanță pentru SEE)







CAPITOLUL I

DISPOZIȚII GENERALE

Articolul 1

Domeniul de aplicare

(1) Prezentul regulament se aplică produselor fertilizante UE.

Prezentul regulament nu se aplică:

(a) subproduselor de origine animală sau produselor derivate cărora li se aplică cerințele Regulamentului (CE) nr. 1069/2009 atunci când sunt puse la dispoziție pe piață;

(b) produselor de protecție a plantelor reglementate prin Regulamentul (CE) nr. 1107/2009.

(2) Prezentul regulament nu aduce atingere aplicării următoarelor acte juridice: (a) Directiva 86/278/CEE; (b) Directiva 89/391/CEE; (c) Directiva 91/676/CEE; (d) Directiva 2000/60/CE; (e) Directiva 2001/18/CE; (f) Regulamentul (CE) nr. 852/2004; (g) Regulamentul (CE) nr. 882/2004; (h) Regulamentul (CE) nr. 1881/2006; (i) Regulamentul (CE) nr. 1907/2006; (j) Regulamentul (CE) nr. 834/2007; (k) Regulamentul (CE) nr. 1272/2008; (l) Regulamentul (UE) nr. 98/2013; (m) Regulamentul (UE) nr. 1143/2014; (n) Regulamentul (UE) 2016/2031; (o) Directiva (UE) 2016/2284; (p) Regulamentul (UE) 2017/625.

Articolul 2

Definiții

În sensul prezentului regulament, se aplică următoarele definiții:

1. „produs fertilizant” înseamnă o substanță, un amestec, un microorganism sau orice alt material, aplicat sau care este destinat să fie aplicat pe plante sau pe rizosfera plantelor sau pe ciuperci sau pe micosfera ciupercilor, sau menit să constituie rizosfera sau micosfera, ca atare sau amestecat cu alt material, în scopul de a le furniza nutrienți plantelor sau ciupercilor sau de a le îmbunătăți eficiența nutrițională;

2. „produs fertilizant UE” înseamnă un produs fertilizant cu marcaj CE atunci când este pus la dispoziție pe piață;

3. „substanță” înseamnă o substanță astfel cum este definită la articolul 3 punctul 1 din Regulamentul (CE) nr. 1907/2006;

4. „amestec” înseamnă un amestec astfel cum este definit la articolul 3 punctul 2 din Regulamentul (CE) nr. 1907/2006;

5. „microorganism” înseamnă un microorganism astfel cum este definit la articolul 3 punctul 15 din Regulamentul (CE) nr. 1107/2009;

6. „formă lichidă” înseamnă o suspensie sau o soluție, unde o suspensie înseamnă o dispersie în două faze în care particulele solide sunt menținute în suspensie în faza lichidă, iar o soluție înseamnă un lichid care nu conține particule solide, sau un gel, și include pastele;

7. „formă solidă” înseamnă o formă caracterizată prin rigiditate structurală și rezistență la schimbări de formă sau de volum și în care atomii sunt strâns legați între ei, fie aranjați într-o rețea geometrică regulată (solide cristaline), fie aranjați neregulat (solide amorfe).

8. „% din masă” înseamnă procentul din masa întregului produs fertilizant UE sub forma în care este pus la dispoziție pe piață;

9. „punere la dispoziție pe piață” înseamnă orice furnizare a unui produs fertilizant UE în vederea distribuirii sau utilizării pe piața Uniunii în cadrul unei activități comerciale, contra cost sau gratuit;

10. „introducere pe piață” înseamnă punerea la dispoziție pe piața Uniunii pentru prima dată a unui produs fertilizant UE;

11. „producător” înseamnă orice persoană fizică sau juridică care fabrică un produs fertilizant UE sau pentru care este proiectat sau fabricat un astfel de produs fertilizant UE și care comercializează produsul fertilizant UE respectiv sub denumirea sau marca sa înregistrată;

12. „reprezentant autorizat” înseamnă orice persoană fizică sau juridică stabilită în Uniune care a primit un mandat scris din partea unui producător pentru a acționa în numele acestuia în legătură cu sarcini specifice;

13. „importator” înseamnă orice persoană fizică sau juridică stabilită în Uniune și care introduce un produs fertilizant UE dintr-o țară terță pe piața Uniunii;

14. „distribuitor” înseamnă orice persoană fizică sau juridică din lanțul de aprovizionare, alta decât producătorul sau importatorul, care pune la dispoziție pe piață un produs fertilizant UE;

15. „operatori economici” înseamnă producătorul, reprezentantul autorizat, importatorul și distribuitorul;

16. „specificație tehnică” înseamnă un document care stabilește cerințele tehnice pe care trebuie să le îndeplinească un produs fertilizant UE, procesul său de producție sau metodele sale de prelevare a probelor și de analiză;

17. „standard armonizat” înseamnă un standard armonizat, astfel cum este definit la articolul 2 punctul 1 litera (c) din Regulamentul (UE) nr. 1025/2012;

18. „acreditare” înseamnă acreditare astfel cum a fost definită la articolul 2 punctul 10 din Regulamentul (CE) nr. 765/2008;

19. „organism național de acreditare” înseamnă un organism național de acreditare astfel cum a fost definit la articolul 2 punctul 11 din Regulamentul (CE) nr. 765/2008;

20. „evaluare a conformității” înseamnă procesul prin care se verifică dacă au fost îndeplinite cerințele prezentului regulament pentru un produs fertilizant UE;

21. „organism de evaluare a conformității” înseamnă un organism care efectuează activități de evaluare a conformității, inclusiv încercarea, certificarea și inspecția;

22. „rechemare” înseamnă orice măsură care are ca scop returnarea unui produs fertilizant UE care a fost deja pus la dispoziția utilizatorului final;

23. „retragere” înseamnă orice măsură cu scopul de a împiedica punerea la dispoziție pe piață a unui produs fertilizant UE din lanțul de aprovizionare;

24. „legislație de armonizare a Uniunii” înseamnă orice legislație a Uniunii care armonizează condițiile de comercializare a produselor;

25. „marcaj CE” înseamnă un marcaj prin care producătorul indică faptul că produsul fertilizant UE respectă toate cerințele aplicabile stabilite în legislația de armonizare a Uniunii care prevede aplicarea respectivului marcaj pe produs.

Articolul 3

Libera circulație

(1) Statele membre nu împiedică, din motive referitoare la compoziție, etichetare sau alte aspecte menționate în prezentul regulament, punerea la dispoziție pe piață a produselor fertilizante UE care sunt în conformitate cu prezentul regulament.

(2) Prin derogare de la alineatul (1) de la prezentul articol, un stat membru care, la 14 iulie 2019, beneficiază de o derogare de la articolul 5 din Regulamentul (CE) nr. 2003/2003 în ceea ce privește conținutul de cadmiu din îngrășăminte, acordată în conformitate cu articolul 114 alineatul (4) din TFUE, poate continua să aplice valorile-limită naționale pentru conținutul de cadmiu din îngrășăminte aplicabile în statul membru respectiv la 14 iulie 2019 pentru produsele fertilizante UE până în momentul în care devin aplicabile la nivelul Uniunii valori-limită armonizate pentru conținutul de cadmiu din îngrășămintele fosfatice, mai mici sau egale cu valorile-limită aplicabile în statul membru respectiv la 14 iulie 2019.

(3) Prezentul regulament nu împiedică statele membre să mențină sau să adopte dispoziții pentru protecția sănătății umane și a mediului, care sunt în conformitate cu tratatele, în ceea ce privește utilizarea produselor fertilizante UE, cu condiția ca aceste dispoziții să nu necesite modificarea produselor fertilizante UE care sunt în conformitate cu prezentul regulament și să nu influențeze condițiile privind punerea la dispoziție pe piață a produselor respective.

Articolul 4

Cerințe privind produsele

(1) Un produs fertilizant UE: (a) îndeplinește cerințele stabilite în anexa I pentru categoria funcțională relevantă de produse; (b) îndeplinește cerințele stabilite în anexa II pentru categoria sau categoriile de materii componente relevante; și (c) este etichetat în conformitate cu cerințele de etichetare stabilite în anexa III.

(2) Pentru orice aspect care nu este menționat în anexele I sau II, produsele fertilizante UE nu prezintă un risc pentru sănătatea și siguranța oamenilor, a animalelor sau a plantelor, sau pentru mediu.

(3) Până la 16 iulie 2020, Comisia publică un ghid pentru producători și autoritățile de supraveghere a pieței care să ofere informații clare și exemple cu privire la aspectul vizual al etichetei menționate în anexa III.

Articolul 5

Punerea la dispoziție pe piață

Produsele fertilizante UE sunt puse la dispoziție pe piață numai dacă sunt în conformitate cu prezentul regulament.







CAPITOLUL II

OBLIGAȚIILE OPERATORILOR ECONOMICI

Articolul 6

Obligațiile producătorilor

(1) Atunci când introduc pe piață produse fertilizante UE, producătorii se asigură că acestea au fost proiectate și fabricate în conformitate cu cerințele stabilite în anexele I și II.

(2) Înainte de a introduce pe piață produse fertilizante UE, producătorii întocmesc documentația tehnică și efectuează procedura relevantă de evaluare a conformității menționată la articolul 15 sau dispun efectuarea acesteia.

În cazul în care conformitatea unui produs fertilizant UE cu cerințele aplicabile prevăzute de prezentul regulament a fost demonstrată prin procedura de evaluare a conformității menționată, producătorii întocmesc o declarație de conformitate UE și aplică marcajul CE.

(3) Producătorii păstrează documentația tehnică și declarația de conformitate UE timp de cinci ani după introducerea pe piață a produsului fertilizant UE care face obiectul respectivelor documente.

La cerere, producătorii pun la dispoziția altor operatori economici o copie a declarației de conformitate UE.

(4) Producătorii se asigură că există proceduri care să garanteze conformitatea continuă cu prezentul regulament a produselor fertilizante UE care fac parte dintr-o producție în serie. Modificările în procesul de producție sau cele referitoare la caracteristicile respectivelor produse fertilizante UE și modificările standardelor armonizate, ale specificațiilor comune menționate la articolul 14 sau ale altor specificații tehnice, în raport cu care se declară sau prin aplicarea cărora se verifică conformitatea unui produs fertilizant UE, se iau în considerare în mod corespunzător.

Ori de câte ori performanța unui produs fertilizant UE sau riscurile pe care le prezintă acesta justifică aceasta, producătorii testează prin eșantionare produsele fertilizante UE puse la dispoziție pe piață, investighează plângerile și, dacă este nevoie, păstrează o evidență a plângerilor respective, a produselor fertilizante UE neconforme și a rechemărilor produselor fertilizante UE respective și informează distribuitorii cu privire la orice astfel de activități de monitorizare.

(5) Producătorii se asigură că pe ambalajul produselor fertilizante UE pe care le-au introdus pe piață figurează numărul tipului, numărul de serie sau alt element care permite identificarea lor sau, în cazul în care produsele fertilizante UE sunt furnizate fără ambalaj, producătorii se asigură că informația solicitată figurează într-un document care însoțește fiecare produs fertilizant.

(6) Producătorii își indică numele, denumirea comercială înregistrată sau marca înregistrată și adresa poștală la care pot fi contactați pe ambalajul produsului fertilizant UE sau, dacă produsul fertilizant UE este furnizat fără ambalaj, într-un document care însoțește produsul fertilizant UE. Adresa poștală indică un singur punct de contact pentru producător. Astfel de informații sunt comunicate într-un limbaj care poate fi ușor înțeles de către utilizatorii finali și autoritățile de supraveghere a pieței și sunt clare, ușor de înțeles și lizibile.

(7) Producătorii se asigură că produsele fertilizante UE sunt însoțite de informațiile necesare în conformitate cu anexa III. În cazul în care un produs fertilizant UE este furnizat într-un ambalaj, informațiile figurează pe o etichetă care se aplică pe respectivul ambalaj. În cazul în care ambalajul este prea mic pentru a conține toate informațiile, informațiile care nu pot figura pe etichetă sunt comunicate într-un prospect separat care însoțește respectivul ambalaj. Se consideră că acest prospect face parte din etichetă. În cazul în care produsul fertilizant UE este furnizat fără ambalaj, toate informațiile sunt comunicate într-un prospect. Eticheta și prospectul sunt accesibile pentru inspecție în momentul în care produsul fertilizant UE este pus la dispoziție pe piață. Informațiile sunt comunicate într-un limbaj care poate fi ușor înțeles de către utilizatorii finali, după cum se stabilește de către statul membru în cauză, și sunt clare, ușor de înțeles și inteligibile.

(8) Producătorii care consideră sau au motive să creadă că un produs fertilizant UE pe care l-au introdus pe piață nu este în conformitate cu prezentul regulament iau de îndată măsurile corective necesare pentru a asigura conformitatea produsului fertilizant UE respectiv, pentru a-l retrage sau pentru a-l rechema, după caz. În plus, în cazul în care producătorii consideră sau au motive să creadă că un produs fertilizant UE pe care l-au introdus pe piață prezintă un risc pentru sănătatea și siguranța oamenilor, a animalelor sau a plantelor, sau pentru mediu, aceștia informează imediat autoritățile naționale competente din statele membre în care au pus la dispoziție pe piață produsul fertilizant UE, precizând, în special, orice neconformitate și orice măsură corectivă luată.

(9) La cererea motivată a unei autorități naționale competente, producătorii îi comunică acesteia toate informațiile și documentația necesară, pe suport de hârtie sau în format electronic, pentru a demonstra conformitatea produsului fertilizant UE cu prezentul regulament, într-un limbaj care poate fi ușor înțeles de către autoritatea în cauză. La cererea respectivei autorități, importatorii cooperează cu aceasta la orice acțiune întreprinsă pentru eliminarea riscurilor pe care le prezintă un produs fertilizant UE pe care l-au introdus pe piață.

Articolul 7

Reprezentantul autorizat

(1) Un producător poate numi, prin mandat scris, un reprezentant autorizat.

Obligațiile stabilite la articolul 6 alineatul (1) și obligația de a întocmi documentația tehnică menționată la articolul 6 alineatul (2) nu fac parte din mandatul reprezentantului autorizat.

(2) Un reprezentant autorizat îndeplinește sarcinile prevăzute în mandatul primit de la producător. Mandatul îi permite reprezentantului autorizat să îndeplinească cel puțin următoarele: (a) să păstreze declarația de conformitate UE și documentația tehnică la dispoziția autorităților naționale de supraveghere a pieței timp de cinci ani de la introducerea pe piață a produsului fertilizant UE care face obiectul respectivelor documente; (b) să îi comunice unei autorități naționale competente, la cererea motivată a acesteia, toate informațiile și documentația necesară pentru a demonstra conformitatea unui produs fertilizant UE; (c) să coopereze cu autoritățile naționale competente, la cererea acestora, la orice acțiune întreprinsă pentru eliminarea riscurilor reprezentate de produsele fertilizante UE care fac obiectul mandatului reprezentantului autorizat.

Articolul 8

Obligațiile importatorilor

(1) Importatorii introduc pe piață numai produse fertilizante UE conforme.

(2) Înainte de a introduce pe piață un produs fertilizant UE, importatorii se asigură că procedura corespunzătoare de evaluare a conformității menționată la articolul 15 a fost îndeplinită de către producător. Aceștia se asigură că producătorul a întocmit documentația tehnică, că produsul fertilizant UE este însoțit de documentele necesare și că producătorul a respectat cerințele stabilite la articolul 6 alineatele (5) și (6).

Dacă importatorul consideră sau are motive să creadă că un produs fertilizant UE nu este în conformitate cu prezentul regulament, acesta nu introduce produsul fertilizant UE pe piață înainte ca acesta să fie adus în conformitate. În plus, în cazul în care produsul fertilizant UE prezintă un risc pentru sănătatea și siguranța oamenilor, a animalelor sau a plantelor, sau pentru mediu, importatorul informează producătorul și autoritățile de supraveghere a pieței în acest sens.

(3) Importatorii își indică numele, denumirea comercială înregistrată sau marca înregistrată și adresa poștală la care pot fi contactați pe ambalajul produsului fertilizant UE sau, dacă produsul fertilizant UE este furnizat fără ambalaj, într-un document care însoțește produsul fertilizant UE. Datele de contact sunt comunicate într-un limbaj care poate fi ușor înțeles de către utilizatorii finali și autoritățile de supraveghere a pieței.

(4) Importatorii se asigură că produsele fertilizante UE sunt însoțite de informațiile necesare în conformitate cu anexa III. În cazul în care un produs fertilizant UE este furnizat într-un ambalaj, informațiile figurează pe o etichetă care se aplică pe respectivul ambalaj. În cazul în care ambalajul este prea mic pentru a conține toate informațiile, informațiile care nu pot figura pe etichetă sunt comunicate într-un prospect separat care însoțește respectivul ambalaj. Se consideră că acest prospect face parte din etichetă. În cazul în care produsul fertilizant UE este furnizat fără ambalaj, toate informațiile sunt comunicate într-un prospect. Eticheta și prospectul sunt accesibile pentru inspecție în momentul în care produsul fertilizant UE este pus la dispoziție pe piață. Informațiile sunt comunicate într-un limbaj care poate fi ușor înțeles de către utilizatorii finali, după cum stabilește statul membru în cauză.

(5) Importatorii se asigură că, atât timp cât un produs fertilizant UE se află sub responsabilitatea lor, condițiile de depozitare sau transport ale acestuia nu periclitează respectarea de către acesta a cerințelor prevăzute în anexa I sau III.

(6) Ori de câte ori performanța unui produs fertilizant UE sau riscurile pe care le prezintă acesta justifică aceasta, importatorii testează prin eșantionare produsele fertilizante UE puse la dispoziție pe piață, investighează plângerile și, dacă este nevoie, păstrează o evidență a plângerilor respective, a produselor fertilizante UE neconforme și a rechemărilor produselor fertilizante UE respective și informează distribuitorii cu privire la orice astfel de activități de monitorizare.

(7) Importatorii care consideră sau au motive să creadă că un produs fertilizant UE pe care l-au introdus pe piață nu este în conformitate cu prezentul regulament iau de îndată măsurile corective necesare pentru a aduce respectivul produs fertilizant UE în conformitate, pentru a-l retrage sau pentru a-l rechema, după caz. În plus, în cazul în care importatorii consideră sau au motive să creadă că un produs fertilizant UE pe care l-au introdus pe piață prezintă un risc pentru sănătatea și siguranța oamenilor, a animalelor sau a plantelor, sau pentru mediu, aceștia informează imediat autoritățile naționale competente din statele membre în care au pus la dispoziție pe piață produsul fertilizant UE, precizând, în special, orice neconformitate și orice măsură corectivă luată.

(8) Importatorii păstrează o copie a declarației de conformitate UE la dispoziția autorităților de supraveghere a pieței pe o perioadă de cinci ani după introducerea pe piață a produsului fertilizant UE și se asigură că documentația tehnică poate fi pusă la dispoziția acestor autorități, la cerere.

Importatorii pun la dispoziția altor operatori economici, la cerere, o copie a declarației de conformitate UE.

(9) La cererea motivată a unei autorități naționale competente, importatorii îi comunică acesteia toate informațiile și documentația necesară, pe suport de hârtie sau în format electronic, pentru a demonstra conformitatea produsului fertilizant UE cu prezentul regulament, într-un limbaj care poate fi ușor înțeles de către autoritatea în cauză. La cererea autorității respective, importatorii cooperează cu aceasta la orice acțiune întreprinsă pentru eliminarea riscurilor prezentate de un produs fertilizant UE pe care l-au introdus pe piață.

Articolul 9

Obligațiile distribuitorilor

(1) Atunci când pun la dispoziție pe piață un produs fertilizant UE, distribuitorii acordă o atenție deosebită cerințelor prezentului regulament.

(2) Înainte de a pune la dispoziție pe piață un produs fertilizant UE, distribuitorii verifică dacă produsul fertilizant este însoțit de documentele necesare, inclusiv dacă informațiile menționate la articolul 6 alineatul (7) sau la articolul 8 alineatul (4) sunt comunicate, conform dispozițiilor de la articolele respective, într-un limbaj care poate fi ușor înțeles de către utilizatorii finali din statul membru în care produsul fertilizant UE urmează să fie pus la dispoziție pe piață și dacă producătorul și importatorul au respectat cerințele stabilite la articolul 6 alineatele (5) și (6) și, respectiv, la articolul 8 alineatul (3).

Dacă un distribuitor consideră sau are motive să creadă că un produs fertilizant UE nu este în conformitate cu prezentul regulament, distribuitorul nu pune la dispoziție pe piață produsul fertilizant UE înainte ca acesta să fie adus în conformitate. În plus, în cazul în care produsul fertilizant UE prezintă un risc pentru sănătatea și siguranța oamenilor, a animalelor sau a plantelor, sau pentru mediu, distribuitorul informează producătorul sau importatorul și autoritățile de supraveghere a pieței în acest sens.

(3) Distribuitorii se asigură că, atât timp cât un produs fertilizant UE se află sub responsabilitatea lor, condițiile de depozitare sau transport ale acestuia nu periclitează respectarea de către acesta a cerințelor prevăzute în anexa I sau III.

(4) Distribuitorii care consideră sau au motive să creadă că un produs fertilizant UE pe care l-au pus la dispoziție pe piață nu este în conformitate cu prezentul regulament asigură luarea măsurilor corective necesare pentru a aduce respectivul produs fertilizant UE în conformitate, pentru a-l retrage sau pentru a-l rechema, după caz. În plus, în cazul în care consideră sau au motive să creadă că un produs fertilizant UE pe care l-au pus la dispoziție pe piață prezintă un risc pentru sănătatea și siguranța oamenilor, a animalelor sau a plantelor, sau pentru mediu, distribuitorii informează imediat autoritățile naționale competente din statele membre în care au pus la dispoziție pe piață produsul fertilizant UE, precizând, în special, orice neconformitate și orice măsură corectivă luată.

(5) La cererea motivată a unei autorități naționale competente, distribuitorii îi comunică acesteia toate informațiile și documentația necesară, pe suport de hârtie sau în format electronic, pentru a demonstra conformitatea produsului fertilizant UE cu prezentul regulament. La cererea autorității respective, distribuitorii cooperează cu aceasta la orice acțiune întreprinsă pentru eliminarea riscurilor prezentate de produsele fertilizante UE pe care le-au pus la dispoziție pe piață.

Articolul 10

Situațiile în care obligațiile producătorilor se aplică importatorilor și distribuitorilor

Importatorul sau distribuitorul este considerat producător în sensul prezentului regulament și i se aplică obligațiile care revin producătorului prevăzute la articolul 6 atunci când respectivul importator sau distribuitor introduce pe piață un produs fertilizant UE sub numele sau marca sa ori modifică un produs fertilizant UE deja introdus pe piață într-o manieră care poate afecta conformitatea acestuia cu prezentul regulament.

Articolul 11

Ambalarea și reambalarea de către importatori și distribuitori

În cazul în care importatorul sau distribuitorul ambalează sau reambalează un produs fertilizant UE și nu este considerat un producător în conformitate cu articolul 10, respectivul importator sau distribuitor:

(a) se asigură că ambalajul indică numele său, denumirea sa comercială înregistrată sau marca sa înregistrată și adresa sa poștală, precedate de mențiunea „ambalat de” sau „reambalat de”; și

(b) păstrează un exemplu cu informațiile inițiale menționate la articolul 6 alineatul (7) sau la articolul 8 alineatul (4) la dispoziția autorităților de supraveghere a pieței timp de cinci ani după ce a pus la dispoziție pe piață produsul fertilizant UE.

Articolul 12

Identificarea operatorilor economici

(1) La cererea autorităților de supraveghere a pieței, operatorii economici le transmit acestora datele de identificare ale: (a) oricărui operator economic care le-a furnizat un produs fertilizant UE; (b) oricărui operator economic căruia i-au furnizat un produs fertilizant UE.

(2) Operatorii economici trebuie să poată comunica informațiile prevăzute la alineatul (1) timp de cinci ani după ce le-a fost furnizat produsul fertilizant UE și timp de cinci ani după ce au furnizat produsul fertilizant UE.







CAPITOLUL III

CONFORMITATEA PRODUSELOR FERTILIZANTE UE

Articolul 13

Prezumția de conformitate

(1) Produsele fertilizante UE care sunt în conformitate cu standardele armonizate sau cu o parte a acestora, ale căror referințe au fost publicate în Jurnalul Oficial al Uniunii Europene , sunt considerate a fi în conformitate cu cerințele stabilite în anexele I, II și III prevăzute de standardele în cauză sau de o parte a acestora.

(2) Testele de verificare a conformității produselor fertilizante UE cu cerințele stabilite în anexele I, II și III se efectuează într-un mod fiabil și reproductibil. Testele care sunt în conformitate cu standardele armonizate sau cu o parte a acestora, ale căror referințe au fost publicate în Jurnalul Oficial al Uniunii Europene , sunt considerate a fi fiabile și reproductibile în măsura în care testele sunt prevăzute de standardele în cauză sau de o parte a acestora.

Articolul 14

Specificații comune

(1) Comisia poate adopta acte de punere în aplicare de stabilire a unor specificații comune pentru cerințele prevăzute în anexa I, II sau III sau testele menționate la articolul 13 alineatul (2) atunci când: (a) respectivele cerințe sau teste nu sunt prevăzute de standarde armonizate sau de o parte a acestora, ale căror referințe au fost publicate în Jurnalul Oficial al Uniunii Europene; (b) Comisia constată întârzieri nejustificate în adoptarea standardelor armonizate necesare; sau (c) Comisia a decis, în conformitate cu procedura menționată la articolul 11 alineatul (5) din Regulamentul (UE) nr. 1025/2012, să mențină în mod restricționat sau să retragă referințele la standardele armonizate sau la o parte a acestora care prevăd cerințele sau testele respective.

Respectivele acte de punere în aplicare se adoptă în conformitate cu procedura de examinare menționată la articolul 45 alineatul (3).

(2) Produsele fertilizante UE care sunt în conformitate cu specificațiile comune sau cu o parte a acestora sunt considerate a fi în conformitate cu cerințele stabilite în anexele I, II și III prevăzute de specificațiile comune în cauză sau de o parte a acestora.

(3) Testele vizând verificarea conformității produselor fertilizante UE cu cerințele stabilite în anexele I, II și III care sunt în conformitate cu specificațiile comune sau cu o parte a acestora sunt considerate a fi fiabile și reproductibile în măsura în care testele sunt prevăzute de specificațiile comune în cauză sau de o parte a acestora.

Articolul 15

Proceduri de evaluare a conformității

(1) Evaluarea conformității unui produs fertilizant UE cu cerințele stabilite în prezentul regulament se desfășoară în cadrul procedurii aplicabile de evaluare a conformității în conformitate cu anexa IV.

(2) Înregistrările și corespondența cu privire la procedurile de evaluare a conformității se redactează în limba (limbile) oficială (oficiale) a(le) statului membru în care este stabilit organismul notificat care desfășoară procedurile de evaluare a conformității sau într-o limbă acceptată de organismul respectiv.

Articolul 16

Declarația de conformitate UE

(1) Declarația de conformitate UE atestă faptul că a fost demonstrată îndeplinirea cerințelor stabilite în prezentul regulament.

(2) Declarația de conformitate UE se structurează după modelul prevăzut în anexa V, conține elementele precizate în modulele relevante din anexa IV și se actualizează constant. Aceasta se traduce în limba (limbile) stabilită (stabilite) de statul membru în care produsul fertilizant UE este introdus sau pus la dispoziție pe piață.

(3) În cazul în care un produs fertilizant UE intră sub incidența mai multor acte ale Uniunii care impun o declarație de conformitate UE, se întocmește o singură declarație de conformitate UE în temeiul tuturor acestor acte ale Uniunii. Declarația respectivă precizează actele în cauză ale Uniunii și referințele de publicare ale acestora. Aceasta poate fi un dosar care să cuprindă declarațiile de conformitate UE individuale relevante.

(4) Prin întocmirea declarației de conformitate UE, producătorul își asumă responsabilitatea pentru conformitatea produsului fertilizant UE cu cerințele stabilite în prezentul regulament.

Articolul 17

Principii generale ale marcajului CE

Marcajul CE face obiectul principiilor generale prevăzute la articolul 30 din Regulamentul (CE) nr. 765/2008.

Articolul 18

Norme și condiții pentru aplicarea marcajului CE

(1) Marcajul CE se aplică în mod vizibil, lizibil și indelebil pe ambalajul produsului fertilizant UE sau, în cazul în care produsul fertilizant UE este furnizat fără ambalaj, pe un document care însoțește produsul fertilizant UE.

(2) Marcajul CE se aplică înainte ca produsul fertilizant UE să fie introdus pe piață.

(3) Marcajul CE este urmat de numărul de identificare al organismului notificat, atunci când acest lucru este necesar în temeiul anexei IV.

Numărul de identificare al organismului notificat se aplică chiar de către organismul notificat sau, conform instrucțiunilor acestuia, de către producător sau reprezentantul său autorizat.

(4) Statele membre se bazează pe mecanismele existente pentru a asigura aplicarea corectă a regimului aplicabil marcajului CE și iau măsurile corespunzătoare în cazul utilizării inadecvate a respectivului marcaj.

Articolul 19

Încetarea statutului de deșeu

Prezentul regulament stabilește criterii conform cărora materii care constituie deșeuri, astfel cum sunt definite în Directiva 2008/98/CE, pot înceta să fie considerate deșeuri dacă sunt încorporate într-un produs fertilizant UE conform. În astfel de cazuri, operațiunea de recuperare în temeiul prezentului regulament are loc înainte ca materia să înceteze să fie deșeu, iar materia este considerată ca îndeplinind condițiile prevăzute la articolul 6 din directiva respectivă și, ca atare, ca nemaifiind deșeu din momentul în care a fost întocmită declarația de conformitate UE.







CAPITOLUL IV

NOTIFICAREA ORGANISMELOR DE EVALUARE A CONFORMITĂȚII

Articolul 20

Notificarea

Statele membre notifică Comisiei și celorlalte state membre organismele autorizate să îndeplinească sarcini de evaluare a conformității ca părți terțe în temeiul prezentului regulament.

Articolul 21

Autoritățile de notificare

(1) Statele membre desemnează o autoritate de notificare care este responsabilă de stabilirea și îndeplinirea procedurilor necesare pentru evaluarea și notificarea organismelor de evaluare a conformității și de monitorizarea organismelor notificate, inclusiv de respectarea articolului 26.

(2) Statele membre pot decide ca evaluarea și monitorizarea menționate la alineatul (1) de la prezentul articol să fie efectuate de un organism național de acreditare în sensul Regulamentului (CE) nr. 765/2008 și în conformitate cu acesta.

(3) În cazul în care autoritatea de notificare deleagă sau încredințează în alt mod evaluarea, notificarea sau monitorizarea menționate la alineatul (1) de la prezentul articol unui organism care nu reprezintă o entitate guvernamentală, respectivul organism trebuie să fie o persoană juridică și să îndeplinească, mutatis mutandis , cerințele stabilite la articolul 22. În plus, respectivul organism dispune de garanții în ce privește responsabilitățile care îi revin din activitățile desfășurate.

(4) Autoritatea de notificare își asumă întreaga responsabilitate pentru sarcinile îndeplinite de organismul menționat la alineatul (3).

Articolul 22

Cerințe privind autoritățile de notificare

(1) Autoritatea de notificare este constituită în așa fel încât să nu existe conflicte de interese cu organismele de evaluare a conformității.

(2) Autoritatea de notificare se organizează și funcționează astfel încât să garanteze obiectivitatea și imparțialitatea activităților sale.

(3) Autoritatea de notificare este organizată în așa fel încât fiecare decizie cu privire la notificarea organismului de evaluare a conformității să fie luată de persoane competente, altele decât cele care au efectuat evaluarea.

(4) Autoritatea de notificare nu oferă și nu prestează activități care sunt realizate de organisme de evaluare a conformității sau servicii de consultanță în condiții comerciale sau concurențiale.

(5) Autoritatea de notificare garantează confidențialitatea informațiilor obținute.

(6) Autoritatea de notificare dispune de suficient personal competent în vederea îndeplinirii corespunzătoare a sarcinilor sale.

Articolul 23

Obligația de a informa cu privire la autoritățile de notificare

Statele membre informează Comisia în legătură cu procedurile lor de evaluare și notificare a organismelor de evaluare a conformității și de monitorizare a organismelor notificate, precum și în legătură cu orice modificare a acestora.

Comisia pune la dispoziția publicului informațiile respective.

Articolul 24

Cerințe cu privire la organismele notificate

(1) Pentru a fi notificat, un organism de evaluare a conformității îndeplinește cerințele stabilite la alineatele (2)-(11).

(2) Organismul de evaluare a conformității este constituit în temeiul dreptului intern al unui stat membru și are personalitate juridică.

(3) Organismul de evaluare a conformității este un organism terț, independent de organizația sau de produsul fertilizant UE pe care îl evaluează.

(4) Organismul de evaluare a conformității, personalul cu funcții superioare de conducere și personalul responsabil cu îndeplinirea sarcinilor de evaluare a conformității nu pot fi proiectanți, producători, furnizori, cumpărători, proprietari sau utilizatori ai produselor fertilizante și nici reprezentanți ai vreunuia dintre aceștia. Acest lucru nu împiedică utilizarea produselor fertilizante care sunt necesare pentru operațiunile organismului de evaluare a conformității sau utilizarea produselor fertilizante în scopuri personale.

Organismul de evaluare a conformității, personalul său cu funcții superioare de conducere și personalul responsabil cu îndeplinirea sarcinilor de evaluare a conformității nu se implică direct în proiectarea, fabricarea, comercializarea sau utilizarea produselor fertilizante și nu reprezintă părțile angajate în activitățile respective. Aceștia nu se implică în activități care le-ar putea afecta imparțialitatea sau integritatea în ceea ce privește activitățile de evaluare a conformității pentru care sunt notificate. Aceste dispoziții se aplică în special serviciilor de consultanță.

Organismele de evaluare a conformității se asigură că activitățile filialelor sau ale subcontractanților lor nu afectează confidențialitatea, obiectivitatea sau imparțialitatea activităților lor de evaluare a conformității.

(5) Organismele de evaluare a conformității și personalul acestora îndeplinesc activitățile de evaluare a conformității la cel mai înalt grad de integritate profesională și cu competența tehnică necesară în domeniul respectiv și sunt libere de orice presiune și stimulent, îndeosebi financiare, care le-ar putea influența aprecierea sau ar putea influența rezultatele activităților lor de evaluare a conformității, în special din partea persoanelor sau a grupurilor de persoane cu un interes în rezultatele activităților respective.

(6) Organismul de evaluare a conformității trebuie să poată să îndeplinească toate sarcinile de evaluare a conformității care îi sunt atribuite prin anexa IV și pentru care a fost notificat, indiferent dacă acele sarcini sunt îndeplinite de însuși organismul de evaluare a conformității ori în numele și sub responsabilitatea acestuia.

În orice moment și pentru fiecare procedură de evaluare a conformității și pentru fiecare tip sau categorie de produse fertilizante UE pentru care a fost notificat, organismul de evaluare a conformității dispune de:

(a) personalul necesar având cunoștințe tehnice și experiență suficientă și corespunzătoare pentru a îndeplini sarcinile de evaluare a conformității;

(b) descrierile necesare ale procedurilor în conformitate cu care se realizează evaluarea conformității, asigurându-se transparența și posibilitatea de a reproduce procedurile în cauză. Acesta dispune de politici și proceduri adecvate care fac distincție între sarcinile îndeplinite ca organism notificat și alte activități;

(c) procedurile necesare pentru a-și desfășura activitatea ținând seama în mod corespunzător de dimensiunea unei întreprinderi, de domeniul de activitate și structura acesteia, de gradul de complexitate a tehnologiei produsului în cauză, precum și de caracterul de serie sau de masă al procesului de producție.

Organismul de evaluare a conformității dispune de mijloacele necesare pentru a îndeplini în mod corespunzător sarcinile tehnice și administrative legate de activitățile de evaluare a conformității și are acces la toate echipamentele sau facilitățile necesare.

(7) Personalul responsabil de îndeplinirea sarcinilor de evaluare a conformității dispune de: (a) o pregătire tehnică și profesională solidă pentru toate activitățile de evaluare a conformității pentru care organismul de evaluare a conformității a fost notificat; (b) cunoștințe satisfăcătoare privind cerințele evaluărilor pe care le realizează și autoritatea corespunzătoare pentru realizarea acestor evaluări; (c) cunoștințe și o înțelegere corespunzătoare a cerințelor stabilite în anexele I, II și III, a standardelor armonizate aplicabile prevăzute la articolul 13 și a specificațiilor comune prevăzute la articolul 14 și a dispozițiilor relevante din legislația de armonizare a Uniunii și din legislația națională; (d) abilitatea necesară pentru a întocmi certificate, procese-verbale și rapoarte pentru a demonstra că evaluările au fost îndeplinite.

(8) Imparțialitatea organismelor de evaluare a conformității, a personalului cu funcții superioare de conducere al acestora și a personalului responsabil de îndeplinirea sarcinilor de evaluare a conformității trebuie să fie garantată.

Remunerația personalului cu funcții superioare de conducere și a personalului responsabil de îndeplinirea sarcinilor de evaluare a conformității din cadrul organismului de evaluare a conformității nu depinde de numărul de evaluări realizate sau de rezultatele acestor evaluări.

(9) Organismele de evaluare a conformității încheie o asigurare de răspundere dacă răspunderea nu este asumată de stat în conformitate cu dreptul intern sau dacă statul membru nu este direct responsabil pentru evaluarea conformității.

(10) Personalul organismului de evaluare a conformității păstrează secretul profesional referitor la toate informațiile obținute în îndeplinirea sarcinilor sale în temeiul anexei IV, excepție făcând relația cu autoritățile competente ale statului membru în care își desfășoară activitățile. Drepturile de autor sunt protejate.

(11) Organismele de evaluare a conformității participă la activitățile de standardizare relevante și la activitățile grupului de coordonare a organismelor notificate înființat în temeiul articolului 36 sau se asigură că personalul responsabil de îndeplinirea sarcinilor de evaluare a conformității din cadrul acestora este informat în legătură cu aceste activități și pun în aplicare, ca orientare generală, deciziile și documentele administrative produse ca rezultat al activității acelui grup.

Articolul 25

Prezumția de conformitate a organismelor notificate

În cazul în care un organism de evaluare a conformității își demonstrează conformitatea cu criteriile prevăzute de standardele armonizate relevante sau de o parte a acestora, ale căror referințe au fost publicate în Jurnalul Oficial al Uniunii Europene, se consideră că acesta îndeplinește cerințele stabilite la articolul 24 în măsura în care standardele armonizate aplicabile prevăd aceste cerințe.

Articolul 26

Filialele organismelor notificate și subcontractarea de către organismele notificate

(1) În cazul în care un organism notificat subcontractează anumite sarcini referitoare la evaluarea conformității sau recurge la o filială, acesta se asigură că subcontractantul sau filiala îndeplinește cerințele stabilite la articolul 24 și informează autoritatea de notificare în acest sens.

(2) Organismele notificate preiau întreaga responsabilitate pentru sarcinile îndeplinite de subcontractanți sau filiale, oriunde ar fi acestea stabilite.

(3) Activitățile pot fi subcontractate sau realizate de o filială numai cu acordul clientului.

(4) Organismele notificate pun la dispoziția autorității de notificare documentele relevante privind evaluarea calificărilor subcontractantului sau ale filialei și a activităților executate de către aceștia în temeiul anexei IV.

Articolul 27

Cererea de notificare

(1) Un organism de evaluare a conformității depune o cerere de notificare către autoritatea de notificare a statului membru în care este constituit.

(2) Cererea de notificare este însoțită de o descriere a activităților de evaluare a conformității, a modulului sau modulelor de evaluare a conformității și a produsului sau produselor fertilizante UE pentru care organismul se consideră a fi competent, precum și de un certificat de acreditare eliberat de un organism național de acreditare care să ateste că organismul de evaluare a conformității îndeplinește cerințele stabilite la articolul 24.

Articolul 28

Procedura de notificare

(1) Autoritățile de notificare pot notifica numai organismelor de evaluare a conformității care îndeplinesc cerințele stabilite la articolul 24.

(2) Acestea le notifică Comisiei și celorlalte state membre folosind instrumentul de notificare electronică dezvoltat și gestionat de Comisie.

(3) Notificarea include detalii complete ale activităților de evaluare a conformității, ale modulului sau modulelor de evaluare a conformității și ale produsului sau produselor fertilizante UE vizat(e) și certificatul de acreditare menționat la articolul 27 alineatul (2).

(4) Organismul în cauză poate exercita activitățile unui organism notificat numai în cazul în care nu există obiecții din partea Comisiei sau a celorlalte state membre, transmise în termen de două săptămâni de la notificare.

Numai un astfel de organism este considerat organism notificat în sensul prezentului regulament.

(5) Autoritatea de notificare notifică Comisiei și celorlalte state membre orice modificare ulterioară relevantă adusă notificării.

Articolul 29

Numerele de identificare și listele cu organismele notificate

(1) Comisia atribuie un număr de identificare organismului notificat.

Comisia atribuie un singur astfel de număr, chiar dacă organismul este notificat în baza mai multor acte ale Uniunii.

(2) Comisia pune la dispoziția publicului lista cu organismele notificate în baza prezentului regulament, inclusiv numerele de identificare care le-au fost atribuite și activitățile pentru care au fost notificate.

Comisia asigură actualizarea listei.

Articolul 30

Modificări ale notificărilor

(1) În cazul în care o autoritate de notificare a constatat sau a fost informată că un organism notificat nu mai respectă cerințele stabilite la articolul 24 sau că acesta nu își îndeplinește obligațiile, autoritatea de notificare restrânge, suspendă sau retrage notificarea, după caz, în funcție de gravitatea nerespectării cerințelor sau a neîndeplinirii obligațiilor. Aceasta informează de îndată Comisia și celelalte state membre în consecință.

(2) În cazul restrângerii, al suspendării sau al retragerii notificării sau în cazul în care organismul notificat și-a încetat activitatea, statul membru notificator ia măsurile adecvate pentru a se asigura că dosarele organismului respectiv sunt fie prelucrate de un alt organism notificat, fie puse la dispoziția autorităților competente de notificare și de supraveghere a pieței, la cererea acestora.

Articolul 31

Contestarea competenței organismelor notificate

(1) Comisia investighează toate cazurile cu privire la care are îndoieli sau cu privire la care i se atrage atenția asupra unor dubii privind competența unui organism notificat sau privind îndeplinirea continuă de către un organism notificat a cerințelor și a responsabilităților care îi revin.

(2) Statul membru notificator prezintă Comisiei, la cerere, toate informațiile referitoare la temeiul notificării sau la menținerea competenței organismului notificat în cauză.

(3) Comisia se asigură că toate informațiile sensibile obținute pe parcursul investigațiilor sale sunt tratate confidențial.

(4) În cazul în care constată că un organism notificat nu respectă sau nu mai respectă cerințele pentru a fi notificat, Comisia adoptă un act de punere în aplicare prin care solicită statului membru notificator să ia măsurile corective necesare, inclusiv retragerea notificării, dacă este necesar.

Actul de punere în aplicare respectiv se adoptă în conformitate cu procedura de consultare prevăzută la articolul 45 alineatul (2).

Articolul 32

Obligații operaționale în sarcina organismelor notificate

(1) Organismele notificate efectuează evaluări ale conformității în conformitate cu procedurile de evaluare a conformității prevăzute în anexa IV.

(2) Evaluările conformității sunt realizate în mod proporțional, evitând sarcinile inutile pentru operatorii economici. Organismele notificate își desfășoară activitatea ținând seama în mod corespunzător de dimensiunea unei întreprinderi, de domeniul de activitate și structura acesteia, de gradul de complexitate a tehnologiei produsului în cauză, precum și de caracterul de serie sau de masă al procesului de producție.

Procedând astfel, organismele în cauză respectă totuși gradul de precizie și nivelul de protecție care sunt necesare pentru conformitatea produsului fertilizant UE cu prezentul regulament.

(3) În cazul în care un organism notificat constată că un producător nu îndeplinește cerințele stabilite în anexa I, II sau III sau în standardele armonizate corespunzătoare, în specificațiile comune menționate la articolul 14 sau în alte specificații tehnice corespunzătoare, acesta solicită producătorului să ia măsurile corective corespunzătoare și nu emite un certificat sau o decizie de aprobare.

(4) În cazul în care, în cursul monitorizării conformității, ulterior eliberării unui certificat sau a unei decizii de aprobare, un organism notificat constată că un produs fertilizant UE nu mai este conform, acesta impune producătorului să ia măsurile corective corespunzătoare și, dacă este necesar, suspendă sau retrage certificatul sau decizia de aprobare.

(5) În cazul în care nu se iau măsuri corective sau acestea nu au efectul necesar, organismul notificat restricționează, suspendă sau retrage orice certificat sau decizie de aprobare, după caz.

Articolul 33

Căi de atac împotriva deciziilor organismelor notificate

Statele membre se asigură că poate fi invocată o cale de atac împotriva deciziilor organismelor notificate.

Articolul 34

Obligații de informare în sarcina organismelor notificate

(1) Organismele notificate informează autoritatea de notificare în legătură cu: (a) orice refuz, restrângere, suspendare sau retragere a unui certificat sau a unei decizii de aprobare; (b) orice circumstanță care afectează domeniul de aplicare sau condițiile notificării; (c) orice cerere de informare cu privire la activitățile de evaluare a conformității desfășurate, primită de la autoritățile de supraveghere a pieței; (d) la cerere, activitățile de evaluare a conformității realizate în limita domeniului notificării și în legătură cu orice altă activitate realizată, inclusiv activități transfrontaliere și subcontractări.

(2) Organismele notificate le furnizează celorlalte organisme notificate în conformitate cu prezentul regulament care îndeplinesc activități similare de evaluare a conformității cu privire la aceleași produse fertilizante UE, informații relevante privind aspecte referitoare la rezultatele negative ale evaluărilor conformității și, la cerere, rezultatele pozitive ale evaluărilor conformității.

Articolul 35

Schimb de experiență

Comisia asigură organizarea unui schimb de experiență între autoritățile naționale ale statelor membre responsabile de politica de notificare.

Articolul 36

Coordonarea organismelor notificate

Comisia se asigură că între organismele notificate în temeiul prezentului regulament se stabilește și funcționează în mod corespunzător o coordonare și cooperare adecvate, sub forma unui grup sectorial al organismelor notificate.

Organismele notificate participă la activitatea grupului respectiv, în mod direct sau prin intermediul unor reprezentanți desemnați.







CAPITOLUL V

SUPRAVEGHEREA PIEȚEI UNIUNII, CONTROLUL PRODUSELOR FERTILIZANTE UE CARE INTRĂ PE PIAȚA UNIUNII ȘI PROCEDURA DE SALVGARDARE LA NIVELUL UNIUNII

Articolul 37

Supravegherea pieței Uniunii și controlul produselor fertilizante UE care intră pe piața Uniunii

Articolele 16-29 din Regulamentul (CE) nr. 765/2008 se aplică produselor fertilizante UE.

Articolul 38

Procedura la nivel național aplicabilă produselor fertilizante UE care prezintă un risc

(1) În cazul în care autoritățile de supraveghere a pieței dintr-un stat membru au motive suficiente să creadă că un produs fertilizant UE reprezintă un risc pentru sănătatea și siguranța oamenilor, a animalelor sau a plantelor, sau pentru mediu, acestea efectuează o evaluare a respectivului produs fertilizant UE cu privire la toate cerințele relevante stabilite în prezentul regulament. Operatorii economici relevanți cooperează cu autoritățile de supraveghere a pieței în acest scop, dacă este necesar.

În cazul în care, în cursul evaluării menționate la primul paragraf, autoritățile de supraveghere a pieței constată că produsul fertilizant UE nu este conform cu cerințele stabilite în prezentul regulament, acestea impun de îndată operatorului economic relevant să întreprindă toate acțiunile corective adecvate, într-un termen rezonabil stabilit de autoritățile de supraveghere a pieței și proporțional cu natura riscului, pentru a aduce produsul fertilizant UE în conformitate cu cerințele respective, pentru a retrage produsul fertilizant UE de pe piață sau pentru a-l rechema.

Autoritățile de supraveghere a pieței informează organismul notificat relevant în consecință.

Articolul 21 din Regulamentul (CE) nr. 765/2008 se aplică măsurilor menționate la al doilea paragraf de la prezentul alineat.

(2) În cazul în care autoritățile de supraveghere a pieței consideră că neconformitatea nu se limitează la teritoriul lor național, acestea informează Comisia și celelalte state membre cu privire la rezultatele evaluării și la acțiunile pe care le-au solicitat din partea operatorului economic.

(3) Operatorul economic se asigură că, pentru toate produsele fertilizante UE vizate pe care le-a pus la dispoziție pe piața Uniunii, sunt luate toate măsurile corective adecvate.

(4) În cazul în care operatorul economic relevant nu ia măsuri corective adecvate în termenul menționat la alineatul (1) al doilea paragraf, autoritățile de supraveghere a pieței iau toate măsurile provizorii corespunzătoare pentru a interzice sau a restrânge punerea la dispoziție a produsului fertilizant UE pe piața națională, pentru a retrage produsul fertilizant UE de pe piață sau pentru a-l rechema.

Autoritățile de supraveghere a pieței informează de îndată Comisia și celelalte state membre cu privire la măsurile respective.

(5) Informațiile menționate la alineatul (4) al doilea paragraf includ toate detaliile disponibile, în special cu privire la datele necesare pentru a identifica produsul fertilizant UE neconform, la originea respectivului produs fertilizant UE, la natura neconformității invocate și riscul implicat, la natura și durata măsurilor naționale luate, precum și la argumentele prezentate de operatorul economic relevant. Autoritățile de supraveghere a pieței indică, în special, dacă neconformitatea se datorează oricăreia dintre următoarele situații: (a) neîndeplinirea, de către produsul fertilizant UE, a cerințelor stabilite în anexa I, II sau III; (b) existența unor deficiențe în standardele armonizate menționate la articolul 13; (c) existența unor deficiențe în specificațiile comune menționate la articolul 14.

(6) Statele membre, altele decât statul membru care a inițiat procedura în temeiul prezentului articol, informează de îndată Comisia și celelalte state membre cu privire la măsurile luate și la informațiile suplimentare referitoare la neconformitatea produsului fertilizant UE în cauză pe care le au la dispoziție, precum și cu privire la obiecțiile lor, în caz de dezacord cu măsura națională luată.

(7) În cazul în care, în termen de trei luni de la primirea informațiilor menționate la alineatul (4) al doilea paragraf, nici statele membre, nici Comisia nu au invocat obiecții cu privire la o măsură provizorie luată de un stat membru, măsura este considerată justificată.

(8) Statele membre se asigură că măsurile restrictive adecvate, cum ar fi retragerea de pe piață a produsului fertilizant UE, sunt luate fără întârziere în ceea ce privește produsul fertilizant UE în cauză.

(9) Obligațiile autorităților de supraveghere a pieței în temeiul prezentului articol nu aduc atingere posibilității statelor membre de a reglementa produsele fertilizante care nu sunt produse fertilizante UE.

Articolul 39

Procedura de salvgardare la nivelul Uniunii

(1) În cazul în care, la finalizarea procedurii prevăzute la articolul 38 alineatele (3) și (4), sunt invocate obiecții la adresa unei măsuri luate de un stat membru sau în cazul în care Comisia consideră că o măsură națională contravine dreptului Uniunii, Comisia inițiază de îndată consultări cu statele membre și cu operatorul (operatorii) economic(i) în cauză și evaluează măsura națională. Pe baza rezultatelor evaluării respective, Comisia adoptă o decizie de punere în aplicare, prin care stabilește dacă măsura națională este justificată sau nu.

În cazul în care măsura națională este considerată justificată, prin decizie se impune tuturor statelor membre să ia măsurile necesare pentru a se asigura că produsul fertilizant UE neconform este retras de pe piața lor națională și să informeze Comisia în consecință.

În cazul în care măsura națională este considerată nejustificată, prin decizie se impune statului membru în cauză să retragă măsura.

Comisia adresează decizia sa tuturor statelor membre și o comunică imediat acestora și operatorului (operatorilor) economic(i) relevant (relevanți).

(2) În cazul în care măsura națională este considerată justificată, iar neconformitatea produsului fertilizant UE este atribuită unor deficiențe în standardele armonizate menționate la articolul 38 alineatul (5) litera (b) din prezentul regulament, Comisia aplică procedura prevăzută la articolul 11 din Regulamentul (UE) nr. 1025/2012.

(3) În cazul în care măsura națională este considerată justificată, iar neconformitatea produsului fertilizant UE este atribuită unor deficiențe în specificațiile comune menționate la articolul 38 alineatul (5) litera (c), Comisia adoptă, fără întârziere, acte de punere în aplicare care modifică sau abrogă specificațiile comune în cauză.

Respectivele acte de punere în aplicare se adoptă în conformitate cu procedura de examinare menționată la articolul 45 alineatul (3).

Articolul 40

Produse fertilizante UE conforme care prezintă un risc

(1) În cazul în care, în urma efectuării unei evaluări în conformitate cu articolul 38 alineatul (1), un stat membru constată că, deși este conform cu prezentul regulament, un produs fertilizant UE prezintă un risc pentru sănătatea și siguranța oamenilor, a animalelor sau a plantelor, sau pentru mediu, acesta impune fără întârziere operatorului economic relevant să ia toate măsurile corespunzătoare, în decursul unei perioade rezonabile prevăzute de autoritatea de supraveghere a pieței și proporționale cu natura riscului, pentru a se asigura că produsul fertilizant UE în cauză, în momentul punerii la dispoziție pe piață, nu mai prezintă respectivul risc, pentru a retrage produsul fertilizant UE de pe piață sau pentru a-l rechema.

(2) Operatorul economic se asigură că sunt luate măsuri corective pentru toate produsele fertilizante UE vizate pe care operatorul economic le-a pus la dispoziție pe piața Uniunii.

(3) Statul membru informează imediat Comisia și celelalte state membre. Informațiile respective includ toate detaliile disponibile, în special datele necesare pentru identificarea respectivului produs fertilizant UE, originea și lanțul de aprovizionare aferente produsului fertilizant UE în cauză, natura riscului implicat, precum și natura și durata măsurilor naționale luate.

(4) Comisia inițiază fără întârziere consultări cu statele membre și cu operatorul sau operatorii economici relevanți și evaluează măsurile naționale luate. Pe baza rezultatelor evaluării respective, Comisia adoptă o decizie de punere în aplicare prin care stabilește dacă măsura națională este justificată sau nu și, după caz, prevede măsuri adecvate.

Respectivele acte de punere în aplicare se adoptă în conformitate cu procedura de examinare menționată la articolul 45 alineatul (3).

Din motive imperioase de urgență justificate în mod corespunzător referitoare la protecția sănătății și a siguranței oamenilor, a animalelor sau a plantelor, sau a mediului, Comisia adoptă acte de punere în aplicare aplicabile imediat, în conformitate cu procedura menționată la articolul 45 alineatul (4).

(5) Comisia adresează decizia sa tuturor statelor membre și o comunică imediat acestora și operatorului sau operatorilor economici relevanți.

Articolul 41

Neconformitatea formală

(1) Fără a aduce atingere articolului 38, un stat membru impune operatorului economic vizat să pună capăt neconformității respective, în cazul în care constată una dintre situațiile următoare cu privire la un produs fertilizant UE: (a) marcajul CE a fost aplicat prin încălcarea articolului 30 din Regulamentul (CE) nr. 765/2008 sau a articolului 18 din prezentul regulament; (b) numărul de identificare al organismului notificat a fost aplicat prin încălcarea articolului 18 sau nu a fost aplicat atunci când acest lucru este impus de articolul 18; (c) declarația de conformitate UE nu a fost întocmită sau nu a fost întocmită corect; (d) documentația tehnică nu este disponibilă sau este incompletă; (e) informațiile menționate la articolul 6 alineatul (6) sau la articolul 8 alineatul (3) lipsesc, sunt false sau incomplete; (f) nu este respectată orice altă cerință administrativă prevăzută la articolul 6 sau 8.

(2) În cazul în care neconformitatea menționată la alineatul (1) se menține, statul membru în cauză ia toate măsurile corespunzătoare pentru a restricționa sau a interzice punerea la dispoziție pe piață a produsului fertilizant UE sau pentru a se asigura că acesta este rechemat sau retras de pe piață.

Obligațiile statelor membre în acest sens nu aduc atingere posibilității acestora de a reglementa produsele fertilizante care nu sunt produse fertilizante UE.







CAPITOLUL VI

COMPETENȚELE DELEGATE, PROCEDURA COMITETULUI

Articolul 42

Modificarea anexelor

(1) Comisia este împuternicită să adopte, în conformitate cu articolul 44, acte delegate de modificare a anexei I, cu excepția valorilor-limită pentru cadmiu și a definițiilor sau a altor elemente referitoare la domeniul de aplicare ale categoriilor funcționale de produse, precum și acte delegate de modificare a anexelor II, III și IV, în vederea adaptării acestor anexe la progresul tehnic și a facilitării accesului la piața internă și a liberei circulații a produselor fertilizante UE: (a) care au potențialul de a face obiectul unor schimburi comerciale semnificative pe piața internă; și (b) pentru care există dovezi științifice că acestea: (i) nu prezintă un risc pentru sănătatea și siguranța oamenilor, a animalelor sau a plantelor, sau pentru mediu; și (ii) asigură eficiența agronomică.

Atunci când adoptă acte delegate care introduc noi valori-limită pentru contaminanți în anexa I, Comisia ia în considerare avizele științifice ale Autorității Europene pentru Siguranța Alimentară, ale Agenției Europene pentru Produse Chimice sau ale Centrului Comun de Cercetare al Comisiei, după caz.

Atunci când Comisia adoptă acte delegate pentru a adăuga sau a revizui categorii de materii componente cu scopul de a include materii care pot fi considerate ca fiind deșeuri recuperate sau subproduse în sensul Directivei 2008/98/CE, actele delegate respective exclud în mod explicit astfel de materii din categoriile de materii componente 1 și 11 din anexa II la prezentul regulament.

Atunci când adoptă acte delegate în temeiul prezentului alineat, Comisia acordă prioritate în special subproduselor de origine animală, subproduselor în sensul Directivei 2008/98/CE și deșeurilor recuperate, în special din sectorul agricol și din industria agroalimentară, precum și materiilor și produselor puse deja la dispoziție în mod legal pe piață în unul sau mai multe state membre.

(2) Fără întârzieri nejustificate după 15 iulie 2019, Comisia evaluează struvitul, cărbunele biologic și produsele pe bază de cenușă. În cazul în care evaluarea respectivă ajunge la concluzia că sunt îndeplinite criteriile de la alineatul (1) litera (b), Comisia adoptă acte delegate, în temeiul alineatului (1), pentru a include aceste materii în anexa II.

(3) Comisia poate să adopte, în temeiul alineatului (1), acte delegate de modificare a anexei II la prezentul regulament numai pentru a include în categoriile de materii componente materii care încetează să fie deșeuri în urma unei operațiuni de recuperare dacă normele privind recuperarea prevăzute în anexa respectivă, adoptate cel târziu la data includerii materiilor respective, asigură că materiile îndeplinesc condițiile prevăzute la articolul 6 din Directiva 2008/98/CE.

(4) Comisia poate să adopte, în temeiul alineatului (1), acte delegate de modificare a anexei II doar pentru a adăuga noi microorganisme sau tulpini de microorganisme sau metode suplimentare de prelucrare la categoria de materii componente pentru astfel de organisme, după ce a verificat care dintre tulpinile de microorganisme suplimentare îndeplinesc criteriile de la alineatul (1) litera (b), pe baza următoarelor date: (a) numele microorganismului; (b) clasificarea taxonomică a microorganismului: gen, specie, tulpină și metodă de obținere; (c) literatura științifică referitoare la producția, conservarea și utilizarea sigură a microorganismului; (d) relația taxonomică cu speciile de microorganisme care îndeplinesc cerințele de prezumție calificată de siguranță stabilite de Autoritatea Europeană pentru Siguranța Alimentară; (e) informații privind procesul de producție inclusiv, atunci când este relevant, metodele de prelucrare precum uscarea prin pulverizare, uscarea în pat fluidizat, uscarea statică, centrifugarea, deactivarea termică, filtrarea și măcinarea; (f) informații privind identitatea și limitele de reziduuri ale intermediarilor reziduali, ale toxinelor sau ale metaboliților microbieni în materia componentă; și (g) prezența în natură, supraviețuirea și mobilitatea în mediul înconjurător.

(5) Comisia poate să adopte, în temeiul alineatului (1), acte delegate de modificare a anexei II la prezentul regulament doar pentru a adăuga produse derivate în sensul Regulamentului (CE) nr. 1069/2009 în categoriile de produse derivate în cazul în care a fost stabilit un punct final în lanțul de prelucrare, în conformitate cu articolul 5 alineatul (2) din regulamentul respectiv.

Comisia evaluează astfel de produse derivate din perspectiva aspectelor relevante neluate în considerare în scopul de a determina un punct final în lanțul de fabricație în conformitate cu Regulamentul (CE) nr. 1069/2009. În cazul în care evaluarea respectivă ajunge la concluzia că sunt îndeplinite criteriile menționate la alineatul (1) litera (b) de la prezentul articol, Comisia adoptă acte delegate în temeiul alineatului (1) de la prezentul articol pentru a include materiile respective în tabelul din categoria de materii componente 10 din partea II a anexei II la prezentul regulament fără întârzieri nejustificate ori de câte ori un astfel de punct final este determinat.

(6) Până la 16 iulie 2024, Comisia efectuează o evaluare a criteriilor de biodegradabilitate pentru polimerii menționați la punctul 2 din categoria de materii componente 9 din partea II a anexei II și a metodelor de testare pentru verificarea conformității cu respectivele criterii și, după caz, adoptă acte delegate în temeiul alineatului (1) pentru a stabili criteriile respective.

Astfel de criterii asigură faptul că:

(a) polimerul poate face obiectul unui proces de descompunere fizică și biologică în condițiile naturale de sol și în mediile acvatice din întreaga Uniune, astfel încât să se descompună în final doar în dioxid de carbon, biomasă și apă;

(b) cel puțin 90 % din carbonul organic pe care îl conține polimerul se transformă în dioxid de carbon în maximum 48 de luni de la încheierea perioadei de funcționalitate declarate a produsului fertilizant UE indicate pe etichetă și comparativ cu un standard adecvat în testul de biodegradabilitate; și

(c) utilizarea polimerilor nu duce la acumularea de materiale plastice în mediul înconjurător.

(7) Până la 16 iulie 2022, Comisia adoptă, în conformitate cu articolul 44, acte delegate de completare a punctului 3 din categoria de materii componente 11 prevăzută în partea II a anexei II la prezentul regulament, prin stabilirea criteriilor privind eficiența și siguranța agronomică pentru utilizarea subproduselor în sensul Directivei 2008/98/CE în cadrul produselor fertilizante UE. Aceste criterii reflectă practicile actuale de fabricare a produselor, evoluțiile tehnologice și cele mai recente dovezi științifice.

(8) De asemenea, Comisia este împuternicită să adopte, în conformitate cu articolul 44, acte delegate de modificare a anexei I, cu excepția valorilor-limită pentru cadmiu, precum și a anexelor II, III și IV, din perspectiva noilor dovezi științifice. Comisia recurge la această competență în cazul în care, pe baza unei evaluări a riscurilor, o modificare se dovedește necesară pentru a garanta că niciun produs fertilizant UE care respectă cerințele prezentului regulament nu prezintă un risc pentru sănătatea și siguranța oamenilor, a animalelor sau a plantelor, sau pentru mediu, în condiții normale de utilizare.

Articolul 43

Acte delegate distincte pentru categorii de materii componente distincte

Atunci când își exercită competența de a adopta acte delegate în conformitate cu articolul 42, Comisia adoptă un act delegat distinct cu privire la fiecare categorie de materii componente prevăzută în anexa II. Respectivele acte delegate includ toate modificările aduse anexelor I, III și IV care sunt necesare ca urmare a modificărilor anexei II.

Articolul 44

Exercitarea competențelor delegate

(1) Competența de a adopta acte delegate este conferită Comisiei în condițiile prevăzute la prezentul articol.

(2) Competența de a adopta acte delegate menționată la articolul 42 se conferă Comisiei pe o perioadă de cinci ani de la 15 iulie 2019. Comisia prezintă un raport privind delegarea de competențe cu cel puțin nouă luni înainte de încheierea perioadei de cinci ani. Delegarea competențelor se prelungește tacit cu perioade de timp identice, cu excepția cazului în care Parlamentul European sau Consiliul se opune prelungirii respective cel târziu cu trei luni înainte de încheierea fiecărei perioade.

(3) Delegarea de competențe menționată la articolul 42 poate fi revocată oricând de Parlamentul European sau de Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere valabilității actelor delegate aflate deja în vigoare.

(4) Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare.

(5) De îndată ce adoptă un act delegat, Comisia îl notifică simultan Parlamentului European și Consiliului.

(6) Un act delegat adoptat în temeiul articolului 42 intră în vigoare numai în cazul în care nici Parlamentul European și nici Consiliul nu au formulat obiecțiuni în termen de trei luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu trei luni la inițiativa Parlamentului European sau a Consiliului.

Articolul 45

Procedura comitetului

(1) Comisia este asistată de Comitetul pentru produse fertilizante. Respectivul comitet reprezintă un comitet în înțelesul Regulamentului (UE) nr. 182/2011.

(2) În cazul în care se face trimitere la prezentul alineat, se aplică articolul 4 din Regulamentul (UE) nr. 182/2011.

(3) În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.

(4) Atunci când se face trimitere la prezentul alineat, se aplică articolul 8 din Regulamentul (UE) nr. 182/2011, coroborat cu articolul 5 din respectivul regulament.







CAPITOLUL VII

MODIFICĂRI

Articolul 46

Modificarea Regulamentului (CE) nr. 1069/2009

Regulamentul (CE) nr. 1069/2009 se modifică după cum urmează:

1. La articolul 5, alineatele (2) și (3) se înlocuiesc cu următorul text: „(2) În cazul produselor derivate menționate la articolele 32, 35 și 36 care nu mai prezintă un risc semnificativ pentru sănătatea oamenilor sau a animalelor, se poate stabili un punct final al lanțului de prelucrare dincolo de care produsele respective nu mai fac obiectul cerințelor prevăzute de prezentul regulament. Aceste produse derivate pot fi ulterior introduse pe piață fără restricții în temeiul prezentului regulament și nu mai fac obiectul controalelor oficiale în conformitate cu prezentul regulament. Comisia este împuternicită să adopte, în conformitate cu articolul 51a, acte delegate de completare a prezentului regulament prin stabilirea unui punct final în lanțul de prelucrare dincolo de care produsele derivate menționate la prezentul alineat nu mai fac obiectul cerințelor prevăzute de prezentul regulament. (3) În cazul în care există riscuri pentru sănătatea oamenilor sau a animalelor, produselor derivate menționate la articolele 32, 33 și 36 din prezentul regulament li se aplică mutatis mutandis articolele 53 și 54 din Regulamentul (CE) nr. 178/2002 cu privire la măsurile de urgență privind sănătatea. (4) În termen de șase luni de la 15 iulie 2019, Comisia inițiază o primă evaluare a produselor derivate menționate la articolul 32 care sunt deja utilizate pe scară largă în Uniune ca îngrășăminte organice și amelioratori de sol. Această evaluare vizează cel puțin următoarele produse: făina de carne, făina de oase, făina de carne și oase, sângele animal, proteinele hidrolizate ale materiilor din categoria 3, gunoiul de grajd prelucrat, compostul, reziduurile de digestie a biogazului, făina de pene, glicerina și alte produse ale materiilor din categoria 2 sau 3 derivate din producția de biodiesel și de combustibili din surse regenerabile, precum și hrana pentru animale (de companie) și produsele de ros pentru câini care au fost refuzate din motive comerciale sau defecțiuni tehnice și produsele derivate din sânge animal, piei, copite și coarne, guano de la lilieci și păsări, lână și păr, pene și puf și păr de porc. În cazul în care din evaluare rezultă că respectivele produse derivate nu mai prezintă un risc semnificativ pentru sănătatea oamenilor sau a animalelor, Comisia stabilește un punct final în lanțul de prelucrare în temeiul alineatului (2) de la prezentul articol fără întârzieri nejustificate și în orice caz nu mai târziu de șase luni de la încheierea evaluării.”

2. Se introduce următorul articol: „Articolul 51a Exercitarea competențelor delegate (1) Competența de a adopta acte delegate este conferită Comisiei în condițiile prevăzute la prezentul articol. (2) Competența de a adopta acte delegate menționată la articolul 5 alineatul (2) se conferă Comisiei pe o perioadă de cinci ani de la 15 iulie 2019. Comisia prezintă un raport privind delegarea de competențe cu cel puțin nouă luni înainte de încheierea perioadei de cinci ani. Delegarea competențelor se prelungește tacit cu perioade de timp identice, cu excepția cazului în care Parlamentul European sau Consiliul se opune prelungirii respective cel târziu cu trei luni înainte de încheierea fiecărei perioade. (3) Delegarea de competențe menționată la articolul 5 alineatul (2) poate fi revocată oricând de Parlamentul European sau de Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere valabilității actelor delegate aflate deja în vigoare. (4) Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare ( *1 ). (5) De îndată ce adoptă un act delegat, Comisia îl notifică simultan Parlamentului European și Consiliului. (6) Un act delegat adoptat în temeiul articolului 5 alineatul (2) intră în vigoare numai în cazul în care nici Parlamentul European și nici Consiliul nu au formulat obiecțiuni în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu două luni la inițiativa Parlamentului European sau a Consiliului.

Articolul 47

Modificarea Regulamentului (CE) nr. 1107/2009

Regulamentul (CE) nr. 1107/2009 se modifică după cum urmează:

1. La articolul 2 alineatul (1), litera (b) se înlocuiește cu următorul text: „(b) influențarea proceselor vitale ale plantelor, cum ar fi substanțele care le influențează creșterea, altele decât un nutrient sau un biostimulator al plantelor;”.

2. La articolul 3, se adaugă următorul punct: „34. «biostimulator al plantelor» înseamnă un produs care stimulează procesele nutriționale ale plantelor independent de conținutul de nutrienți al produsului, cu unicul scop de a îmbunătăți una sau mai multe dintre următoarele caracteristici ale plantei sau ale rizosferei plantei: (a) utilizarea eficientă a nutrienților; (b) toleranța la stresul abiotic; (c) caracteristicile calitative; (d) disponibilitatea nutrienților captați în sol sau în rizosferă;”.

3. La articolul 80, se adaugă următorul alineat: „(8) În cazul produselor pentru care a fost acordată o autorizație în temeiul articolului 32 alineatul (1) pe baza unei cereri prezentate înainte de 15 iulie 2019 și care, după această dată, intră sub incidența definiției de la articolul 3 punctul 34, prezentul regulament continuă să se aplice pe perioada specificată în autorizație.”







CAPITOLUL VIII

Dispoziții tranzitorii și finale

Articolul 48

Sancțiuni

Statele membre stabilesc regimul sancțiunilor care se aplică în cazul nerespectării dispozițiilor prezentului regulament și iau toate măsurile necesare pentru a asigura aplicarea acestora. Aceste sancțiuni trebuie să fie efective, proporționale și cu efect de descurajare. Statele membre notifică normele respective Comisiei fără întârziere și îi comunică acesteia, fără întârziere, orice modificări ulterioare privind aceste norme.

Articolul 49

Raport

Până la 16 iulie 2026, Comisia transmite Parlamentului European și Consiliului un raport de evaluare a aplicării prezentului regulament și a impactului său global în ceea ce privește atingerea obiectivelor sale, inclusiv a impactului asupra întreprinderilor mici și mijlocii. Respectivul raport include:

(a) o evaluare a funcționării pieței interne a produselor fertilizante, inclusiv eficacitatea evaluării conformității și a supravegherii pieței, și o analiză a efectelor armonizării opționale asupra producției, a cotei de piață și a fluxurilor comerciale ale produselor fertilizante UE și ale produselor fertilizante introduse pe piață în conformitate cu normele naționale;

(b) o revizuire a valorilor-limită pentru conținutul de cadmiu în îngrășămintele fosfatice, în vederea evaluării fezabilității reducerii acestor valori-limită la un nivel corespunzător mai scăzut pe baza tehnologiilor și a dovezilor științifice disponibile cu privire la expunerea la cadmiu și acumularea acestuia în mediu, ținând seama de factori de mediu, în special în contextul condițiilor de sol și de climă, al factorilor de sănătate, precum și al celor socioeconomici, cu includerea considerațiilor privind securitatea aprovizionării;

(c) o evaluare a aplicării unor restricții privind nivelul de contaminanți stabilit în anexa I și o evaluare a oricăror informații științifice relevante noi cu privire la toxicitatea și la efectele cancerigene ale contaminanților relevanți care devin disponibile, inclusiv riscurile rezultate din contaminarea cu uraniu în produsele fertilizante.

Raportul ține seama în mod corespunzător de progresul tehnologic și de inovare, precum și de procesele de standardizare care afectează producția și utilizarea produselor fertilizante. Raportul este însoțit, dacă este cazul, de o propunere legislativă.

Articolul 50

Reexaminarea din perspectiva biodegradabilității

Până la 16 iulie 2024, Comisia efectuează o reexaminare pentru a evalua posibilitatea de a determina criteriile de biodegradabilitate ale foliilor de mulcire și posibilitatea încorporării lor în categoria de materii componente 9 din partea II a anexei II.

Articolul 51

Abrogarea Regulamentului (CE) nr. 2003/2003

Regulamentul (CE) nr. 2003/2003 se abrogă de la 16 iulie 2022.

Trimiterile la regulamentul abrogat se interpretează ca trimiteri la prezentul regulament.

Articolul 52

Dispoziții tranzitorii

Statele membre nu împiedică punerea la dispoziție pe piață a produselor care au fost introduse pe piață ca îngrășăminte și sunt marcate cu mențiunea „îngrășământ CE” în conformitate cu Regulamentul (CE) nr. 2003/2003 înainte de 16 iulie 2022. Cu toate acestea, capitolul V din prezentul regulament se aplică mutatis mutandis produselor în cauză.

Articolul 53

Intrarea în vigoare și aplicarea

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 16 iulie 2022.

Cu toate acestea:

(a) articolul 4 alineatul (3), articolul 14, articolele 42, 43, 44, 45, 46 și 47 se aplică de la 15 iulie 2019; și

(b) articolele 20-36 se aplică de la 16 aprilie 2020.

Prezentul regulament este obligatoriu în toate elementele sale și se aplică direct în toate statele membre.









ANEXA I

Categoriile funcționale de produse („CFP”) pentru produsele fertilizante UE

PARTEA I

DESEMNAREA CFP

1. Îngrășământ

A. Îngrășământ organic

I. Îngrășământ organic solid

II. Îngrășământ organic lichid

B. Îngrășământ organo-mineral

I. Îngrășământ organo-mineral solid

II. Îngrășământ organo-mineral lichid

C. Îngrășământ anorganic

I. Îngrășământ anorganic cu macroelemente

(a) Îngrășământ anorganic solid cu macroelemente (i) Îngrășământ anorganic solid simplu cu macroelement (A) Îngrășământ anorganic solid simplu cu macroelemente pe bază de nitrat de amoniu cu conținut ridicat de azot (ii) Îngrășământ anorganic solid compus cu macroelemente (A) Îngrășământ anorganic solid compus cu macroelemente pe bază de nitrat de amoniu cu conținut ridicat de azot

(b) Îngrășământ anorganic lichid cu macroelemente (i) Îngrășământ anorganic lichid simplu cu macroelement (ii) Îngrășământ anorganic lichid compus cu macroelemente

II. Îngrășământ anorganic cu oligoelemente

(a) Îngrășământ anorganic simplu cu oligoelement

(b) Îngrășământ anorganic compus cu oligoelemente

2. Amendament mineral bazic

3. Ameliorator de sol

A. Ameliorator organic de sol

B. Ameliorator anorganic de sol

4. Substrat de cultură

5. Inhibitor

A. Inhibitor de nitrificare

B. Inhibitor de denitrificare

C. Inhibitor de urează

6. Biostimulator al plantelor

A. Biostimulator microbian al plantelor

B. Biostimulator nemicrobian al plantelor

7. Amestec de produse fertilizante

PARTEA II

CERINȚE PRIVIND CFP

1. În prezenta parte sunt prevăzute cerințele referitoare la CFP în care se împart produsele fertilizante UE, ținând seama de funcțiile lor declarate.

2. Cerințele prevăzute în prezenta anexă pentru o anumită CFP se aplică produselor fertilizante UE din toate subcategoriile din CFP respectivă.

3. Declarația potrivit căreia un produs fertilizant UE respectă funcția prevăzută în prezenta anexă pentru CFP relevantă trebuie să fie susținută de modul de acțiune al produsului, de concentrația relativă a diferitelor sale componente sau de orice alt parametru relevant.

4. Atunci când, din natura sau din procesul de fabricație a unui anumit produs fertilizant UE, rezultă în mod cert și incontestabil că este asigurată conformitatea cu o anumită cerință (cum ar fi absența unui anumit contaminant), în cadrul procedurii de evaluare a conformității, se poate presupune îndeplinirea acelei cerințe fără a mai fi nevoie de verificare (de exemplu, prin testare), pe răspunderea producătorului.

▼M1

5. Într-un produs fertilizant UE, pot fi prezente reziduuri ale unei substanțe farmacologic active în sensul Regulamentului (CE) nr. 470/2009 al Parlamentului European și al Consiliului ( 1 ) numai dacă:

— substanța respectivă este inclusă în tabelul 1 din anexa la Regulamentul (UE) nr. 37/2010 al Comisiei ( 2 ); sau

— pentru substanța respectivă a fost stabilită o valoare de referință în conformitate cu Regulamentul (UE) 2019/1871 al Comisiei ( 3 ), iar substanța sau reziduurile acesteia sunt prezente în produsul fertilizant UE la un nivel inferior valorii de referință respective.

▼M1

5a. Un produs fertilizant UE poate conține o substanță activă în sensul articolului 2 alineatul (2) din Regulamentul (CE) nr. 1107/2009 numai dacă nu are funcție de protecție a plantelor în sensul articolului 2 alineatul (1) din regulamentul respectiv.

▼B

6. Fosfonații nu se adaugă în mod intenționat la niciun produs fertilizant UE. Prezența neintenționată a fosfonaților nu trebuie să depășească 0,5 % din masă.

7. Cerințele prevăzute în prezenta anexă sunt exprimate în forma oxidată pentru anumiți nutrienți. În cazul în care se evaluează conformitatea pe baza prezenței nutrientului în cauză în forma sa elementară, se utilizează următorii factori de conversie:

fosfor (P) = pentaoxid de fosfor (P2O5) × 0,436;

potasiu (K) = oxid de potasiu (K2O) × 0,830;

calciu (Ca) = oxid de calciu (CaO) × 0,715;

magneziu (Mg) = oxid de magneziu (MgO) × 0,603;

sodiu (Na) = oxid de sodiu (Na2O) × 0,742;

sulf (S) = trioxid de sulf (SO3) × 0,400.

8. Cerințele prevăzute în prezenta anexă sunt exprimate făcând referință la carbonul organic (Corg). În cazul în care se evaluează conformitatea pe baza materiei organice, se aplică următorul factor de conversie:

carbon organic (Corg) = materie organică × 0,56.

CFP 1: ÎNGRĂȘĂMÂNT

Un îngrășământ este un produs fertilizant UE a cărui funcție este să asigure nutrienți plantelor sau ciupercilor.

CFP 1(A): ÎNGRĂȘĂMÂNT ORGANIC

1. Un îngrășământ organic conține:

— carbon organic (C org ); și

— nutrienți

de origine exclusiv biologică.

Un îngrășământ organic poate conține turbă, leonardit și lignit, dar nu și alte materiale fosilizate sau încorporate în formațiunile geologice.

2. Contaminanții într-un îngrășământ organic nu trebuie să depășească următoarele valori-limită:

(a) cadmiu (Cd): 1,5 mg/kg substanță uscată,

(b) crom hexavalent (Cr VI): 2 mg/kg substanță uscată,

(c) mercur (Hg): 1 mg/kg substanță uscată,

(d) nichel (Ni): 50 mg/kg substanță uscată,

(e) plumb (Pb): 120 mg/kg substanță uscată, și

(f) arsen anorganic (As): 40 mg/kg substanță uscată.

Într-un îngrășământ organic nu trebuie să se găsească biuret (C2H5N3O2).

3. Concentrația de cupru (Cu) într-un îngrășământ organic nu trebuie să depășească 300 mg/kg substanță uscată, iar concentrația de zinc (Zn) într-un îngrășământ organic nu trebuie să depășească 800 mg/kg substanță uscată.

4. Agenții patogeni într-un îngrășământ organic nu trebuie să depășească limitele prevăzute în următorul tabel:







Microorganisme care urmează să fie testate Planuri de eșantionare Limită n c m M Salmonella spp. 5 0 0 Absență în 25 g sau 25 ml Escherichia coli sau Enterococcaceae 5 5 0 1 000 în 1 g sau 1 ml

unde:

n = numărul de probe de analizat;

c = numărul de probe în care numărul de bacterii, exprimat în unități formatoare de colonii (UFC), este cuprins între m și M;

m = valoarea-prag pentru numărul de bacterii, exprimat în UFC, care este considerată ca fiind satisfăcătoare;

M = valoarea maximă pentru numărul de bacterii exprimat în UFC.

CFP 1(A)(I): ÎNGRĂȘĂMÂNT ORGANIC SOLID

1. Un îngrășământ organic solid trebuie să fie în formă solidă.

2. Un îngrășământ organic solid conține cel puțin unul dintre următorii nutrienți principali declarați: azot (N), pentaoxid de fosfor (P2O5) sau oxid de potasiu (K2O).

În cazul în care un îngrășământ organic solid conține un singur nutrient principal declarat, concentrația respectivului nutrient trebuie să reprezinte cel puțin:

(a) 2,5 % din masă azot (N) total;

(b) 2 % din masă pentaoxid de fosfor (P2O5) total; sau

(c) 2 % din masă oxid de potasiu (K2O) total.

În cazul în care un îngrășământ organic solid conține mai mult de un nutrient principal declarat, concentrațiile respectivilor nutrienți trebuie să reprezinte cel puțin:

(a) 1 % din masă azot (N) total;

(b) 1 % din masă pentaoxid de fosfor (P2O5) total; sau

(c) 1 % din masă oxid de potasiu (K2O) total.

Suma concentrațiilor respectivilor nutrienți trebuie să reprezinte cel puțin 4 % din masă.

3. Concentrația de carbon organic (Corg) prezent într-un îngrășământ organic solid trebuie să reprezinte cel puțin 15 % din masă.

CFP 1(A)(II): ÎNGRĂȘĂMÂNT ORGANIC LICHID

1. Un îngrășământ organic lichid trebuie să fie în formă lichidă.

2. Un îngrășământ organic lichid conține cel puțin unul dintre următorii nutrienți principali declarați: azot (N), pentaoxid de fosfor (P2O5) sau oxid de potasiu (K2O).

În cazul în care un îngrășământ organic lichid conține un singur nutrient principal declarat, concentrația respectivului nutrient trebuie să reprezinte cel puțin:

(a) 2 % din masă azot (N) total;

(b) 1 % din masă pentaoxid de fosfor (P2O5) total; sau

(c) 2 % din masă oxid de potasiu (K2O) total.

În cazul în care un îngrășământ organic lichid conține mai mult de un nutrient principal declarat, concentrațiile respectivilor nutrienți trebuie să reprezinte cel puțin:

(a) 1 % din masă azot (N) total;

(b) 1 % din masă pentaoxid de fosfor (P2O5) total; sau

(c) 1 % din masă oxid de potasiu (K2O) total.

Suma concentrațiilor respectivilor nutrienți trebuie să reprezinte cel puțin 3 % din masă.

3. Carbonul organic (Corg) prezent într-un îngrășământ organic lichid trebuie să reprezinte cel puțin 5 % din masă.

CFP 1(B): ÎNGRĂȘĂMÂNT ORGANO-MINERAL

1. Un îngrășământ organo-mineral este compus din:

(a) unul sau mai multe îngrășăminte anorganice, astfel cum se specifică la punctul privind CFP 1(C); și

(b) una sau mai multe materii care conțin: — carbon organic (C org ); și — nutrienți, de origine exclusiv biologică.

Un îngrășământ organo-mineral poate conține turbă, leonardit și lignit, dar nu și alte materiale fosilizate sau încorporate în formațiunile geologice.

2. În cazul în care unul sau mai multe dintre îngrășămintele anorganice din compoziție este un îngrășământ anorganic solid simplu sau compus cu macroelemente pe bază de nitrat de amoniu cu conținut ridicat de azot, astfel cum se specifică la punctul privind CFP 1(C)(I)(a)(i-ii)(A), un îngrășământ organo-mineral nu poate conține azot (N) în proporție egală sau mai mare de 16 % din masă provenit din nitrat de amoniu (NH4NO3).

3. Contaminanții dintr-un îngrășământ organo-mineral nu trebuie să depășească următoarele valori-limită:

(a) cadmiu (Cd): (i) în cazul în care un îngrășământ organo-mineral are un conținut total de fosfor (P) mai mic de 5 % din masă echivalent pentaoxid de fosfor (P2O5): 3 mg/kg substanță uscată; sau (ii) în cazul în care un îngrășământ organo-mineral are un conținut total de fosfor (P) mai mare sau egal cu 5 % din masă echivalent pentaoxid de fosfor (P2O5) („îngrășământ fosfatic”): 60 mg/kg pentaoxid de fosfor (P2O5);

(b) crom hexavalent (Cr VI): 2 mg/kg substanță uscată;

(c) mercur (Hg): 1 mg/kg substanță uscată;

(d) nichel (Ni): 50 mg/kg substanță uscată;

(e) plumb (Pb): 120 mg/kg substanță uscată;

(f) arsen anorganic (As): 40 mg/kg substanță uscată; și

(g) biuret (C2H5N3O2): 12 g/kg de substanță uscată.

4. Concentrația de cupru (Cu) într-un îngrășământ organo-mineral nu trebuie să depășească 600 mg/kg substanță uscată, iar concentrația de zinc (Zn) într-un îngrășământ organo-mineral nu trebuie să depășească 1 500 mg/kg substanță uscată. Aceste valori-limită nu se aplică, însă, în cazul în care cuprul (Cu) sau zincul (Zn) au fost adăugate intenționat într-un îngrășământ organo-mineral cu scopul de a corecta un deficit de oligoelemente din sol și sunt declarate în conformitate cu anexa III.

5. Agenții patogeni dintr-un îngrășământ organo-mineral nu trebuie să depășească limitele prevăzute în următorul tabel:







Microorganisme care urmează să fie testate Planuri de eșantionare Limită n c m M Salmonella spp. 5 0 0 Absență în 25 g sau 25 ml Escherichia coli sau Enterococcaceae 5 5 0 1 000 în 1 g sau 1 ml

unde:

n = numărul de probe de analizat;

c = numărul de probe în care numărul de bacterii, exprimat în UFC, este cuprins între m și M;

m = valoarea-prag pentru numărul de bacterii, exprimat în UFC, care este considerată ca fiind satisfăcătoare;

M = valoarea maximă pentru numărul de bacterii exprimat în UFC.

CFP 1(B)(I): ÎNGRĂȘĂMÂNT ORGANO-MINERAL SOLID

1. Un îngrășământ organo-mineral solid trebuie să fie în formă solidă.

2. Un îngrășământ organo-mineral solid conține cel puțin unul dintre următorii nutrienți principali declarați: azot (N), pentaoxid de fosfor (P2O5) sau oxid de potasiu (K2O).

În cazul în care un îngrășământ organo-mineral solid conține un singur nutrient principal declarat, concentrația respectivului nutrient trebuie să reprezinte cel puțin:

(a) 2,5 % din masă azot (N) total, din care azotul organic (Norg) trebuie să reprezinte 1 % din masă;

(b) 2 % din masă pentaoxid de fosfor (P2O5) total; sau

(c) 2 % din masă oxid de potasiu (K2O) total.

În cazul în care un îngrășământ organo-mineral solid conține mai mult de un nutrient principal declarat, concentrațiile respectivilor nutrienți trebuie să reprezinte cel puțin:

(a) 2 % din masă azot (N) total, din care azotul organic (Norg) trebuie să reprezinte 0,5 % din masă;

(b) 2 % din masă pentaoxid de fosfor (P2O5) total; sau

(c) 2 % din masă oxid de potasiu (K2O) total.

Suma concentrațiilor respectivilor nutrienți trebuie să reprezinte cel puțin 8 % din masă.

3. Concentrația de carbon organic (Corg) prezent într-un îngrășământ organo-mineral solid trebuie să reprezinte cel puțin 7,5 % din masă.

4. Într-un îngrășământ organo-mineral solid, fiecare unitate fizică conține carbon organic (Corg) și toți nutrienții în conținutul declarat. O unitate fizică se referă la unul dintre fragmentele componente ale unui produs, cum ar fi granulele sau tabletele.

CFP 1(B)(II): ÎNGRĂȘĂMÂNT ORGANO-MINERAL LICHID

1. Un îngrășământ organo-mineral lichid trebuie să fie în formă lichidă.

2. Un îngrășământ organo-mineral lichid trebuie să conțină cel puțin unul dintre următorii nutrienți principali declarați: azot (N), pentaoxid de fosfor (P2O5) sau oxid de potasiu (K2O).

În cazul în care un îngrășământ organo-mineral lichid conține un singur nutrient principal declarat, concentrația respectivului nutrient trebuie să reprezinte cel puțin:

(a) 2 % din masă azot (N) total, din care azotul organic (Norg) trebuie să reprezinte 0,5 % din masă;

(b) 2 % din masă pentaoxid de fosfor (P2O5) total; sau

(c) 2 % din masă oxid de potasiu (K2O) total.

În cazul în care un îngrășământ organo-mineral lichid conține mai mult de un nutrient principal declarat, concentrațiile respectivilor nutrienți trebuie să reprezinte cel puțin:

(a) 2 % din masă azot (N) total, din care azotul organic (Norg) trebuie să reprezinte 0,5 % din masă;

(b) 2 % din masă pentaoxid de fosfor (P2O5) total; sau

(c) 2 % din masă oxid de potasiu (K2O) total.

Suma concentrațiilor respectivilor nutrienți trebuie să reprezinte cel puțin 6 % din masă.

3. Concentrația de carbon organic (Corg) prezent într-un îngrășământ organo-mineral lichid trebuie să reprezinte cel puțin 3 % din masă.

CFP 1(C): ÎNGRĂȘĂMÂNT ANORGANIC

1. Un îngrășământ anorganic este un îngrășământ care conține sau eliberează nutrienți în formă minerală, altul decât un îngrășământ organic sau organo-mineral.

2. Pe lângă cerințele CFP 1(C)(I) sau CFP 1(C)(II), un îngrășământ anorganic care conține peste 1 % din masă carbon organic (Corg), fără a include carbonul organic (Corg) provenit din:

— acțiunea agenților de chelare sau de complexare menționați la categoria de materii componente (CMC) 1 punctul 3 din partea II a anexei II;

▼M6

— compușii inhibitori de nitrificare, de denitrificare sau de ureează, menționați la CMC 1 punctul 4 din partea II a anexei II,

▼B

— peliculele menționate la CMC 9 punctul 1 litera (a) din partea II a anexei II;

— uree (CH 4 N 2 O); sau

— cianamida de calciu (CaCN 2 )

respectă condiția ca agenții patogeni dintr-un îngrășământ anorganic să nu depășească limitele prevăzute în următorul tabel:







Microorganisme care urmează să fie testate Planuri de eșantionare Limită n c M M Salmonella spp. 5 0 0 Absență în 25 g sau 25 ml Escherichia coli sau Enterococcaceae 5 5 0 1 000 în 1 g sau 1 ml

unde:

n = numărul de probe de analizat;

c = numărul de probe în care numărul de bacterii, exprimat în UFC, este cuprins între m și M;

m = valoarea-prag pentru numărul de bacterii, exprimat în UFC, care este considerată ca fiind satisfăcătoare;

M = valoarea maximă pentru numărul de bacterii exprimat în UFC.

CFP 1(C)(I): ÎNGRĂȘĂMÂNT ANORGANIC CU MACROELEMENTE

1. Un îngrășământ anorganic cu macroelemente este menit să le furnizeze plantelor sau ciupercilor unul sau mai multe dintre următoarele macroelemente:

(a) macroelemente principale: azot (N), fosfor (P) sau potasiu (K);

(b) macroelemente secundare: calciu (Ca), magneziu (Mg), sodiu (Na) sau sulf (S).

2. Într-un îngrășământ anorganic cu macroelemente, cantitatea de contaminanți nu trebuie să depășească următoarele valori-limită:

(a) cadmiu (Cd): (i) în cazul în care un îngrășământ anorganic cu macroelemente are un conținut total de fosfor (P) mai mic de 5 % din masă echivalent pentaoxid de fosfor (P2O5): 3 mg/kg substanță uscată; sau (ii) în cazul în care un îngrășământ anorganic cu macroelemente are un conținut total de fosfor (P) mai mare sau egal cu 5 % din masă echivalent pentaoxid de fosfor (P2O5) („îngrășământ fosfatic”): 60 mg/kg pentaoxid de fosfor (P2O5);

(b) crom hexavalent (Cr VI): 2 mg/kg substanță uscată;

(c) mercur (Hg): 1 mg/kg substanță uscată;

(d) nichel (Ni): 100 mg/kg substanță uscată;

(e) plumb (Pb): 120 mg/kg substanță uscată;

(f) arsen (As): 40 mg/kg substanță uscată;

(g) biuret (C2H5N3O2): 12 g/kg de substanță uscată;

(h) perclorat (ClO4-): 50 mg/kg substanță uscată.

3. Concentrația de cupru (Cu) într-un îngrășământ anorganic cu macroelemente nu trebuie să depășească 600 mg/kg substanță uscată, iar concentrația de zinc (Zn) într-un îngrășământ anorganic cu macroelemente nu trebuie să depășească 1 500 mg/kg substanță uscată. Aceste valori-limită nu se aplică, însă, în cazul în care cuprul (Cu) sau zincul (Zn) au fost adăugate intenționat într-un îngrășământ anorganic cu macroelemente cu scopul de a corecta deficitul de oligoelemente din sol și sunt declarate în conformitate cu anexa III.

CFP 1(C)(I)(a): ÎNGRĂȘĂMÂNT ANORGANIC SOLID CU MACROELEMENTE

Un îngrășământ anorganic solid cu macroelemente este în formă solidă.

CFP 1(C)(I)(a)(i): ÎNGRĂȘĂMÂNT ANORGANIC SOLID SIMPLU CU MACROELEMENT

1. Un îngrășământ anorganic solid simplu cu macroelement are un conținut declarat de:

(a) un singur macroelement [azot (N), fosfor (P), potasiu (K), calciu (Ca), magneziu (Mg), sodiu (Na), sulf (S)]; sau

(b) un singur macroelement principal [azot (N), fosfor (P), potasiu (K)] și unul sau mai multe macroelemente secundare [calciu (Ca), magneziu (Mg), sodiu (Na), sulf (S)].

2. În cazul în care un îngrășământ anorganic solid simplu cu macroelement conține un singur macroelement declarat [azot (N), fosfor (P), potasiu (K), calciu (Ca), magneziu (Mg), sodiu (Na), sulf (S)], macroelementul respectiv trebuie să reprezinte cel puțin:

(a) 10 % din masă azot (N) total;

(b) 12 % din masă pentaoxid de fosfor (P2O5) total;

(c) 6 % din masă oxid de potasiu (K2O) total;

(d) 5 % din masă oxid de magneziu (MgO) total;

(e) 12 % din masă oxid de calciu (CaO) total;

(f) 10 % din masă trioxid de sulf (SO3) total; sau

(g) 1 % din masă oxid de sodiu (Na2O) total.

Cu toate acestea, concentrația de oxid de sodiu (Na2O) total nu trebuie să depășească 40 % din masă.

În cazul în care un îngrășământ anorganic solid simplu cu macroelement conține un singur macroelement principal declarat [azot (N), fosfor (P), potasiu (K)] și unul sau mai multe macroelemente secundare declarate [calciu (Ca), magneziu (Mg), sodiu (Na), sulf (S)]:

(a) concentrația macroelementului principal respectiv trebuie să reprezinte cel puțin: (i) 3 % din masă azot (N) total; (ii) 3 % din masă pentaoxid de fosfor (P2O5) total; sau (iii) 3 % din masă oxid de potasiu (K2O) total;

(b) concentrația macroelementului secundar respectiv trebuie să reprezinte cel puțin: (i) 1,5 % din masă oxid de magneziu (MgO) total; (ii) 1,5 % din masă oxid de calciu (CaO) total; (iii) 1,5 % din masă trioxid de sulf (SO3) total; sau (iv) 1 % din masă oxid de sodiu (Na2O) total. Cu toate acestea, concentrația de oxid de sodiu (Na2O) total nu trebuie să depășească 40 % din masă.

Suma concentrațiilor tuturor macroelementelor primare și